b'\n_START_ARTICLE_\nUSS Burns\n_START_SECTION_\nPalvelus\n_START_PARAGRAPH_\nAlus liitettiin partioaluksena Yhdysvaltain l\xc3\xa4nsirannikolle Tyynenmeren h\xc3\xa4vitt\xc3\xa4j\xc3\xa4voimiin, miss\xc3\xa4 se oli aina maaliskuuhun 1920 saakka. Lokakuusta 1919 alkaen alus oli kuitenkin San Diegossa vajaalla miehist\xc3\xb6ll\xc3\xa4. Maaliskuusta 1920 alkaen alus palasi t\xc3\xa4yteen palvelukseen vesilentokoneiden em\xc3\xa4laivana._NEWLINE_Alus luokiteltiin kevyeksi miinalaivaksi 15. maaliskuuta 1921, jolloin sen runkonumeroksi tuli DM-11, ja se liitettiin 5. toukokuuta Tyynenmeren miinaosastoon. Ollessaan edelleen Mare Islandin laivastontelakalla muutettavana miinalaivaksi alukselle tuli 11. hein\xc3\xa4kuuta m\xc3\xa4\xc3\xa4r\xc3\xa4ys kotisataman vaihtumisesta Pearl Harboriksi. Telakalta vapauduttuaan alus siirtyi Havaijille, jossa muutosty\xc3\xb6t saatettiin p\xc3\xa4\xc3\xa4t\xc3\xb6kseen._NEWLINE_Kevyen\xc3\xa4 miinalaivana alus kuitenkin teki ajoittain teht\xc3\xa4vi\xc3\xa4 muuallakin kuten osallistui vuotuiseen sotaharjoitukseen Panaman kanavalla.  Vuonna 1925 alus matkasi laivaston mukana lounaiselle Tyynellemerelle vieraillen Australiassa ja Uudessa-Seelannissa. Seuraavat kolme kes\xc3\xa4\xc3\xa4 alus teki koulutuspurjehduksia perehdytt\xc3\xa4en reservil\xc3\xa4isi\xc3\xa4. Ollessaan Havaijilla alus osallistui miinoitus- ja tykist\xc3\xb6koulutukseen ja se oli toisinaan my\xc3\xb6s sukellusveneiden maalina. Alus purjehti marraskuussa 1929 San Diegoon, jonne se saapui 26. marraskuuta._NEWLINE_Alus poistettiin palveluksesta 2. kes\xc3\xa4kuuta 1930. Burns hinattiin 11. kes\xc3\xa4kuuta Mare Islandin laivastontelakalle majoitusalukseksi. Se poistettiin alusluettelosta 18. marraskuuta. Alus romutettiin Lontoon laivastosopimuksen rajoitusten vuoksi ja materiaali myytiin 22. huhtikuuta 1932.'